Formaţia Farul Constanţa a încheiat la egalitate, luni, pe teren propriu, scor 3-3, cu echipa Universitatea Craiova, în ultimul meci al etapei a IX-a din play-off-ul Superligii. Constănţenii au fost egalaţi în minutul 90+7, după ce au condus cu 3-0.
Golurile au fost marcate de Munteanu (35 - penalti, 52) şi Queiros (55) pentru Farul, respectiv Mitriţă (77 - penalti, 90 şi 90+7 - penalti) pentru craioveni.
Arbitrajul lui Ovidiu Hațegn și penalty-ul din care Farul a deschis scorul au fost intens contestate de patronul Craiovei, Mihai Rotaru.
„La meciul cu FCSB s-a dat penalty inexistent. Cine era în camera VAR cu FCSB? Hațegan. Meciul următor, Otele îi dă în cap unui jucător de la FCSB, nu îl cheamă pe Colțescu. Cine era în camera VAR? Hațegan. În această seară, Farul a avut un penalty inexistent. Mă întreabă oamenii: ”Băi, ce are Hațegan cu noi?”.
Știți care este porecla lui Hațegan în Bănie? I se spune: ”Hoțegan”. Problema noastră vine de la un meci de la Severin, când l-a eliminat pe Bancu pe nedrept într-un meci cu Dinamo. De atunci, i se zice ”Hoțegan”.
Eu asta cred. Atât timp cât ”Hoțegan” arbitrează din camera VAR, Universitatea Craiova va avea probleme. Uitați-vă și la FCU. Mititelu cred că a retrogradat din cauza declarațiilor, cred că a contat modul în care a reacționat privind arbitrii.
În această seară, să dai penalty acolo, când prima infracțiune este fault în atac la Vlădoiu. Nu este baschet, sigur că există contact. Uitați-vă! Prima oară, Vlădoiu este lovit în cap. Craiova juca mai bine, iar ”Hoțegan” ce face? Dă penalty! Nu cred că îl deranjează pe ”Hoțegan” că îi zic așa”, a spus Rotaru la DigiSport Special, conform Gsp.ro.